秋雷歎
作者：范成大
朝代：宋

paragraphs: 立秋之雷損萬斛，吳儂記此占年穀。
汰哉豐隆無藉在，政用此時鳴孛轆。
向來夏旱連三月，吁嗟上訴聲滿屋。
訟風未憖復占雷，助魃爲妖天更酷。
我雖閒寂忝祠史，家請官供尚倉粟。
塵甑貧交滿目前，卒歲將何救枵腹。
但願吳儂言不驗，共割黄雲炊白玉。
天人遠近叵戲論，禆竈安能尸禍福。